Lars Løkke Rasmussen (M), 2025-05-27:
Tak for det, og tak til Dansk Folkeparti for at stille denne forespørgsel om regeringens holdning til Kina og Taiwan.
Der er i sagens natur kun én regeringsholdning til Kina og Taiwan.
Jeg ser frem til debatten.
Jeg har jo lige været i Kina for nylig, så jeg synes sådan set, det er veltimet på mange måder.
Danmarks kinapolitik er jo lagt frem i regeringens udenrigs- og sikkerhedspolitiske strategi fra 2023, og den slår fast, at Danmarks kinapolitik fortsat skal være engageret, klarsynet og realistisk forankret i en fælles strategisk tilgang i EU og i tæt dialog med allierede i NATO.
Derfor har Danmark, EU og vores allierede væsentlig skærpet tilgangen til Kina over de seneste år, og det synes jeg er vigtigt lige at få slået fast helt fra starten af eftermiddagens forespørgselsdebat.
Vi ser i dag et Kina, der med sin støtte til Rusland spiller en helt afgørende rolle for Ruslands mulighed for at fortsætte sin ulovlige angrebskrig mod Ukraine, eller sagt lidt skarpere: Hvis ikke der var en betydelig dual use-eksport fra Kina ind i Rusland, ville Putin ikke være i stand til at opretholde den krigsmaskine, han har, i hvert fald ikke på det niveau, den er på aktuelt.
Det er et forbehold, som jo har voldsom betydning i forhold til krigen mod Ukraine, men som jo i den grad også har betydning for danskernes og, vil jeg tro, europæernes generelle syn på Kina og dermed afledt jo også for vores bilaterale forhold til Kina.
Som en væsentlig global aktør og et permanent medlem af FN's Sikkerhedsråd har Kina et særligt ansvar.
Det har jeg selv ved flere lejligheder påpeget direkte over for kinesiske repræsentanter, senest i forbindelse med mit besøg i Beijing i sidste uge.
Derfor er vi i EU enige om, at Kina skal mærke et øget pres som en konsekvens af deres støtte til Rusland, og det er jo bl.a. også derfor, at også kinesiske entiteter optræder i nogle af Europas sanktionspakker, ikke mange steder, men dog alligevel.
Økonomisk sikkerhed er et andet område, hvor Danmark sammen med resten af EU og i tæt koordination med allierede har skærpet indsatsen, ikke kun i forhold til Kina, men også i forhold til Kina.
Det handler om at beskytte vores kritiske infrastruktur samt at reducere vores afhængighed og sårbarheder inden for strategisk vigtige sektorer og i det hele taget at styrke modstandsdygtigheden eller vores resiliens, hvis man skulle bruge det ord.
I EU er vi også enige om, at vi skal nedbringe risici i vores handelsrelationer, men vi skal ikke afkoble os fra Kina.
Vi skal adressere den betydelige handelsmæssige ubalance mellem Kina og EU, som jo i øvrigt, indskudt i en parentes, hvis ellers der nu udfolder sig en stor global handelskrig og i særlig grad en amerikansk-kinesisk handelskrig, kan risikere at blive et problem af tiltagende omfang.
Allerede i dag ser vi jo en uhensigtsmæssig udvikling.
Man kan jo opgøre det her på mange måder, men der var alligevel noget, der var tankevækkende, synes jeg, da jeg var Kina.
Hvis man ser på det volumenmæssigt, altså måler det på containere – og så er det selvfølgelig ikke ligegyldigt, hvad værdien er af det, man putter ind i containerne – så er det sådan, at Kinas eksport til Europa er steget med 26 pct. over de seneste 5 år, mens EU's eksport til Kina er faldet med 29 pct., altså containermæssigt, og det er vel at mærke i en periode, hvor Kinas økonomi samtidig er vokset.
Det er et problem, at Kina på den måde har en utrolig eksportorienteret økonomi frem for også at understøtte eget forbrug.
Det er et problem for kineserne, men det er – og det er jo det, der interesserer mig her – i høj grad også et afledt problem for os, fordi det skaber ubalancer på verdensmarkedet.
Det bringer mig videre til den næste vigtige pointe, nemlig at en klarsynet dansk tilgang til Kina jo ikke kun handler om at håndtere udfordringer.
Det handler også om at samarbejde på de områder, hvor vi har en klar dansk interesse.
Vi lever i en geopolitisk udfordrende tid, hvor Kina er en uomgængelig økonomisk og politisk aktør.
Jeg tror, man stilfærdigt må lægge til grund, at Kina er kommet for at blive.